
BIRŠTONO KULTŪROS IR SPORTO RĖMIMO FONDO NUOSTATAI 

I. BENDROSIOS NUOSTATOS 


1. Birštono kultūros ir sporto rėmimo fondas (toliau – Fondas) steigiamas pagal Lietuvos Respublikos kultūros ir sporto rėmimo įstatymą, siekiant sukaupti lėšų profesionaliajam ir liaudies menui bei kūno kultūrai ir sportui remti. 


2. Fondo steigėjas – Birštono savivaldybės taryba. 


3. Fondas nėra juridinis asmuo. Fondo lėšos laikomos specialiojoje sąskaitoje. Jas apskaito ir tvarko Birštono savivaldybės administracijos Apskaitos skyrius. Fondas naudojasi Birštono savivaldybės administracijos sąskaitomis banke. 
II. FONDO REMIAMOS VEIKLOS SRITYS


4. Fondas remia: 


4.1. kultūros programas muzikos, literatūros, dailės, teatro, kino, šokio, liaudies meno, cirko ir kitose srityse;


4.2 sporto ir sveikatinimo programas. 

5. Į fondą su prašymu gali kreiptis fiziniai ir juridiniai asmenys, kolektyvai. Prie prašymo pridedama sąmata (Taryba gali prašyti ir papildomų dokumentų).
III. FONDO LĖŠOS, JŲ NAUDOJIMAS IR KONTROLĖ


6. Fondo lėšas sudaro: 


6.1. Birštono savivaldybės biudžeto tiksliniai asignavimai; 


6.2. juridinių ir fizinių asmenų dovanotos (aukotos) lėšos; 


6.3. palūkanos už bankuose laikomas fondo lėšas; 


6.4. kitos teisėtai gautos lėšos. 


7. Fondo pajamų ir išlaidų sąmatas kasmet tvirtina Birštono savivaldybės taryba. 


8. Fondo lėšos naudojamos kultūros ir sporto programoms finansuoti.


9. Fondo lėšų naudojimo metines ataskaitas rengia Fondo taryba. Šios ataskaitos pateikiamos Birštono savivaldybės tarybai. 


10. Fondo lėšos negali būti perduodamos į savivaldybės biudžetą arba naudojamos kitoms savivaldybės reikmėms finansuoti. Fondo lėšos, panaudotos ne pagal paskirtį, įstatymų nustatyta tvarka išieškomos iš kaltų asmenų ir pervedamos į savivaldybės biudžetą. 


11. Per metus nepanaudotos Fondo lėšos lieka Fondo sąskaitoje ir naudojamos kitais metais šių nuostatų 4 punkte nurodytoms kultūros ir sporto programoms finansuoti. 

12. Fondo kontrolę vykdo Savivaldybės kontrolės ir audito tarnyba.

IV. FONDO DARBO ORGANIZAVIMAS


13. Fondo taryba nagrinėja ir priima sprendimus finansuoti šių nuostatų 4 punkte nurodytas kultūros, sporto ir sveikatinimo programas. 


14. Fondo tarybą sudaro 5 asmenys. Į ją po vieną narį deleguoja Birštono savivaldybės tarybos komitetai.


15. Fondo tarybos sudėtį ir jos pirmininką tvirtina Birštono savivaldybės taryba.


16. Fondo taryba renkasi į posėdžius ne rečiau kaip 1 kartą per metus. Neeilinis Tarybos posėdis gali būti sušauktas, jeigu to prašo ne mažiau kaip trečdalis tarybos narių, arba tarybos pirmininko iniciatyva. 


17. Tarybos posėdis laikomas teisėtu, jeigu jame dalyvauja ne mažiau kaip du trečdaliai tarybos narių, o sprendimai priimami, jeigu už juos balsuoja daugiau kaip pusė posėdyje dalyvaujančių tarybos narių. Fondo tarybos sprendimai įforminami protokolu, kuris surašomas per 5 darbo dienas nuo posėdžio dienos. 


18. Fondo taryba, priimdama sprendimus finansuoti kultūros, sporto ir sveikatinimo programas, pirmenybę teikia: 


18.1. Birštono kultūros plėtrai ir propagavimui, menininkų bei meno kolektyvų dalyvavimui respublikiniuose bei tarptautiniuose konkursuose, stažuotėse, konferencijose, seminaruose, parodose, festivaliuose, taip pat Lietuvos ir pasaulio menininkų dalyvavimui tokiuose renginiuose Birštone, meno propagavimo Birštone programoms, jaunųjų menininkų debiutų bei edukacinėms programoms remti;


18.2. Birštono sporto ir sveikatinimo plėtrai, didelio meistriškumo sportininkų rengimui olimpinėms ir parolimpinėms žaidynėms bei kitoms varžyboms, sporto specialistų dalyvavimui konferencijose, seminaruose, nusipelniusių sportininkų ir trenerių skatinimui;

18.3. Nebiudžetinių įstaigų kolektyvams ir fiziniams asmenims. 


19. Tam pačiam paramos gavėjui finansinė parama gali būti suteikiama vieną kartą per metus. 


20. Fondo nuostatai, veikla ir dokumentai viešinami Savivaldybės tinklalapyje www.birstonas.lt

21. Lėšos skiriamos Administracijos direktoriaus įsakymu. Savivaldybės administracijos Švietimo, kultūros ir sporto skyrius, atsižvelgdamas į Fondo tarybos protokolinį sprendimą, per 5 darbo dienas parengia Administracijos direktoriaus įsakymo projektą dėl lėšų skyrimo. 
V. FONDO REORGANIZAVIMAS IR LIKVIDAVIMAS


22. Fondas reorganizuojamas ir likviduojamas Birštono savivaldybės tarybos sprendimu. 


23. Likvidavus Fondą, nepanaudotos jo lėšos pervedamos į Birštono savivaldybės biudžetą.
__________________________

